**Rikosseuraamuslaitoksen lausunto maa- ja metsätalousministeriön geenivarapolitiikan linjauksiin.**

Pelson vankila on 58-paikkainen suljettu laitos, johon sijoitetaan vankeja pääasiassa Itä- ja Pohjois-Suomen rikosseuraamusalueen alueelta. Keskivankiluku vuonna 2017 oli 57.

Pelson vankilassa työskentelee noin 90 henkilöä.

Nykyisin vankilan työtoiminnassa vangilla on mahdollisuus työskennellä maataloudessa, puuteollisuudessa, korjaamolla tai vankilan tukitoiminnoissa kuten varusvarastolla ja keittiössä. Pelson vankilan tila on kokonaisuudessaan noin 2700 hehtaarin suuruinen. Pelloilla viljellään heinää, ohraa ja kauraa ja metsäalueilla tehdään hakkuita ja istutustöitä. Karjataloudessa on lehmiä ja lampaita maidon- ja lihantuotannossa. Maatila toimii suomalaisten alkuperäisrotujen geenipankkina. Pelson vankilalla on lähes puolet maassamme olevista pohjoissuomenkarjasta. Lisäksi tilalla on puhdas suomenlammaskatras värimuunnoksineen.

Oikeusministeriö on tehnyt päätöksen siitä, että Vaalan kuntaan rakennetaan uusi noin 100 paikkainen vankila. Vankilan lopullista sijoituspaikkaa Vaalan kunnan alueella ei ole vielä päätetty. Vankilan suunnittelu on kuitenkin alkanut. Vankilan toiminnan ja palveluiden suunnittelussa perustavana lähtökohtana on Rikosseuraamuslaitoksen laatima vankilakonsepti sekä vankilassa toteutettavia kuntouttavia palveluita ja toimintaa ohjaava palvelukartta.

Nykymuotoisen maa-, metsä- ja karjatalouden jatkuminen uudessa Vaalan vankilassa ei ole mahdollista. Rikosseuraamuslaitoksen tehtäviin ei kuulu alkuperäisrotujen geenipankkina toimiminen eikä tulevan vankilan toiminta voi perustua nykyisen kaltaiseen peltoviljelyyn ja lehmien sekä lampaiden hoitoon. Rikosseuraamuslaitoksen näkemys on, että lampaille ja lehmille tulisi löytää sellainen sijoituspaikka, että uuden toimijan olisi mahdollista huolehtia eläinten hoidon lisäksi alkuperäisrotujen geenipankkitoiminnasta.

Pääjohtajan sijaisena

Hallintojohtaja Heli Herna

Kehitysjohtaja Pauli Nieminen